นายกรัฐมนตรี กล่าวเนื่องในวันสังคมสงเคราะห์แห่งชาติและวันอาสาสมัครไทย น้อมรำลึกในพระมหากรุณาธิคุณสมเด็จพระศรีนครินทราบรมราชชนนี
พลเอก ประยุทธ์ จันทร์โอชา นายกรัฐมนตรีและรัฐมนตรีว่ากระทรวงกลาโหม กล่าวปาฐกถาพิเศษผ่านบันทึกวีดิทัศน์ เนื่องในโอกาส “วันสังคมสงเคราะห์แห่งชาติและวันอาสาสมัครไทย” ประจำปี 2565 ซึ่งตรงกับวันที่ 21 ตุลาคมของทุกปี และเป็นวันคล้ายวันพระราชสมภพของสมเด็จพระศรีนครินทราบรมราชชนนี ว่ายินดีและเป็นเกียรติที่ได้ร่วมกับทุกคนน้อมรำลึกในพระมหากรุณาธิคุณของสมเด็จพระศรีนครินทราบรมราชชนนี ที่ทรงปฏิบัติพระราชกรณียกิจด้านการสังคมสงเคราะห์นานัปการ ทั้งการพัฒนาสังคม สวัสดิการสังคม รวมถึงการส่งเสริมงานอาสาสมัคร ที่มีบทบาทช่วยเหลือและพัฒนาสังคมไทยตลอดมารัฐบาลให้ความสำคัญกับการพัฒนาคุณภาพชีวิตของประชาชน มุ่งขับเคลื่อนการพัฒนาตามยุทธศาสตร์ชาติระยะ 20 ปี โดยยกระดับหลักประกันทางสังคมที่ครอบคลุมและเหมาะสมกับคนทุกช่วงวัย ส่งเสริมให้ประชาชนเข้าถึงระบบการคุ้มครองทางสังคมที่มีคุณภาพอย่างทั่วถึง สนับสนุนการมีส่วนร่วมของทุกภาคส่วนในการเป็นอาสาสมัครเพื่อบำเพ็ญประโยชน์ในทุกมิติ รวมทั้งสนับสนุนให้ประชาชนได้มีส่วนร่วมในการเป็นอาสาสมัคร เพื่อร่วมช่วยเหลือและบรรเทาความเดือดร้อนให้แก่ผู้ด้อยโอกาส กลุ่มผู้เปราะบาง และผู้อยู่ในสถานการณ์ยากลำบากนายกรัฐมนตรี ยังแสดงความยินดีกับทุกคน ที่ได้รับรางวัลเชิดชูเกียรติและประกาศเกียรติคุณ ประจำปี 2565 ในวันนี้ พร้อมชื่นชมอาสาสมัครทุกคนที่ได้ปฏิบัติภารกิจด้านการสังคมสงเคราะห์ อุทิศตนเพื่อส่วนรวมและทำคุณประโยชน์ให้แก่สังคม พร้อมขอบคุณทุกภาคส่วน ร่วมมือสร้างความเข้มแข็งในการเสริมสร้างศักยภาพให้แก่อาสาสมัคร ให้มีองค์ความรู้ สามารถปฏิบัติงานด้านการจัดสวัสดิการสังคมอย่างมีประสิทธิภาพ รวมถึงการสร้างเครือข่ายอาสาสมัครในระดับพื้นที่ เป็นพื้นฐานและพลังสำคัญในการพัฒนาสังคม ให้ประชาชนเข้าถึงสวัสดิการทางสังคมได้อย่างสะดวก เพื่อนำไปสู่สังคมที่ยั่งยืน